Herättyäni vihasin matkustajia – siihen on syy, jos linja-autonkuljettaja ei aina jaksa tervehtiä

Kuljettaja ei välttämättä joka päivä jaksa tervehtiä matkustajiaan, ja siihen on syynsä.

Olen tehnyt nykyistä työtäni linja-autonkuljettajana nyt pari vuotta. Pääsääntöisesti pidän työstäni ja asiakkaistani. Tavallisesti tervehdin jokaista matkustajaa, johon saan katsekontaktin. Paitsi tässä eräänä päivänä.

Olin ollut yövuorossa, joista myös pidän, koska työaikojen vaihtelu on yksi tämän työn parhaista puolista. Olin juuri pitänyt 11-tuntisen vuoroni viimeisen tauon ennen viimeistä kolmen tunnin ajorupeamaa. Ensimmäiseltä pysäkiltä tuli kyytiin kolmikko, joka halusi ostaa sisäiset liput. Rahaa heiltä uupui 1,30 euroa. En luonnollisesti päästänyt heitä kyytiin – olisihan se jo epäreilua muita täyden hinnan maksaneita asiakkaita kohtaan. Sain kuulla haistattelua, ja minulle kerrottiin, että saan turpaan, kun tämä kolmikko tulee siviilissä vastaan.